Vrae oor amptenare wat Sol Plaatje moet regruk | Netwerk24
Deur Charné Kemp 23 Oktober 2019 06:00
Saam met Patrick Mabilo (middel, burgemeester van die Sol Plaatje-muni­sipaliteit) is Thami Mabija (links, waarnemende munisipale bestuurder) en Zahid Cader (waarnemende finansiële hoof).Foto: Facebook/Dr. Zamani Saul
Die Noord-Kaapse regering het op 15 Oktober twee “ervare” amptenare in die Sol Plaatje-munisipaliteit in Kimberley ontplooi om sake reg te ruk.
Thami Mabija word die waar­nemende munisipale bestuurder en Zahid Cader die waar­nemende finansiële hoof.
“Ek wens hulle alle sterkte toe. Dit gaan nie ’n maklike taak wees nie. Hulle sal hard moet werk om ons mense se lewensgehalte te verbeter. Ek het ook ’n span aangestel, van wie sommige lede ingenieurs is, om die stad se infrastruktuur deeglik te ondersoek.”
In ’n nuusverklaring het die DA in die Noord-Kaap Woensdag (16/10) gesê dat hy onseker is of die munisipaliteit met die ontplooiing van die twee amptenare onder administrasie geplaas is.
Chris Phiri, DA-koukusleier, sê indien die provinsiale regering die amptenare aangewys het, is dit ’n teken dat die munisipaliteit onder administrasie is.
Phiri dring daarop aan dat Bentley Vass, LUR vir same­werkende regering, en Patrick Mabilo, burgemeester, die raad oor die presiese stand van sake inlig.
“Die munisipaliteit en diens­lewering het ineengestort. Die munisipaliteit kan nie sy eie begroting finansier nie. Indien die munisipaliteit onder administrasie is, moet die ANC-regering dit openlik erken.”
Die DA beweer in nuus­verklarings daar is reuse-gate in die hooftoevoerpype, wat tot waterbeperkings lei.
Omdat daar so min water in die stelsel is, en weens foutiewe rioolpompe, ontoereikende riooltoevoerpype en verstopte stormwaterslote, vloei te min water na die rioolaanleg.
Die stad se finansiele sake lyk ook nie goed nie. Kimberley skuld sedert Julie sowat R70 miljoen aan Eskom.
“Die DA sal die wetlike prosesse wat gevolg is om die amptenare te ontplooi, nagaan. Ons wil die versekering kry dat hulle nie marionette is wat gebruik gaan word om vir die ANC se verjaardagvieringe op 8 Januarie 2020 geld te in nie,” sê Phiri.